b'\n_START_ARTICLE_\nLuganska Narodna Republika\n_START_SECTION_\nIzbijanje oru\xc5\xbeanog sukoba\n_START_PARAGRAPH_\nNakon svrgavanja proruskog ukrajinskog predsjednika Viktora Janukovi\xc4\x8da 21. velja\xc4\x8de 2014., nasilje se \xc5\xa1irilo izme\xc4\x91u proruskih i proeuropskih skupina dr\xc5\xbeave. Do sredine o\xc5\xbeujka, u nekoliko gradova, poglavito u Donjecku i Lugansku, naoru\xc5\xbeane skupine, koje su se isprva nazivale "jedinice za samoobranu", su po\xc4\x8dele zauzimati administrativne zgrade jednu po jednu. Njihovi zahtjevi bili su razli\xc4\x8diti: neki su tra\xc5\xbeili da Ukrajina postane federacija, drugi da se te regije pripoje Rusiji, po uzoru na rusku aneksiju Krima._NEWLINE_Dana 27. travnja, naoru\xc5\xbeane jedinice u Lugansku proglasile su "Narodnu Republiku Lugansk". Izme\xc4\x91u travnja i lipnja, paravojne jedinice su uspostavile nekoliko kontrolnih to\xc4\x8daka koje nadziru ulaz i izlaz iz Slovjanska te su se, prema izvje\xc5\xa1tajima, opirali kontroli ukrajinske vlade. Zauzeli su i kontrolu nad pojedinim cestama, te su potom uspostavili vi\xc5\xa1e kontrolnih to\xc4\x8daka i vojnu prisutnost u okolnim gradovima na istoku Ukrajine._NEWLINE_Prijelazna ukrajinska vlada, uspostavljena do predsjedni\xc4\x8dkih izbora 25. svibnja, je nakon oklijevanja zapo\xc4\x8dela protunapad na istoku, koji je nazvala "antiteroristi\xc4\x8dkom operacijom". Vladine snage uspostavile su vlast nad nekoliko odmetnutih gradova._NEWLINE_Proruske skupine su 11. svibnja organizirale referendum o odcjepljenju Donjecka i Luganska od Ukrajine, te proglasili neovisnost nakon \xc5\xa1to je navodno preko 90% glasa\xc4\x8da glasovalo "za". EU je referendum proglasila "nezakonitim". Ruski predsjednik Vladimir Putin prethodno je pozvao pobunjenike da odgode referendum i tra\xc5\xbee dogovor sa vlastima u Kijevu, ali su proruski pobunjenici to odbili. Prilikom ukrajinskih predsjedni\xc4\x8dkih izbora, predstavnici samoprogla\xc5\xa1enih republika Donjeck i Lugansk izdali su odredbe kojima "zabranjuju glasovanje" u tim podru\xc4\x8djima te su prijetili smr\xc4\x87u svakome tko je sudjelovao u tim izborima. Tjednima prije izbora, pobunjenici su u tim podru\xc4\x8djima zauzeli urede za glasovanje, uni\xc5\xa1tili opremu i dokumente, te oteli ili prijetili \xc4\x8dlanovima odbora za izbore.'